b"\n_START_ARTICLE_\nRMS Empress of Ireland\n_START_SECTION_\nYhteent\xc3\xb6rm\xc3\xa4ys\n_START_PARAGRAPH_\n28. toukokuuta 1914 Empress of Ireland l\xc3\xa4hti Quebec Cityst\xc3\xa4 kello 16.30 paikallista aikaa, m\xc3\xa4\xc3\xa4r\xc3\xa4np\xc3\xa4\xc3\xa4n\xc3\xa4\xc3\xa4n Liverpool Englannissa. Laivalla oli 1\xc2\xa0477 matkustajaa ja miehist\xc3\xb6n j\xc3\xa4sent\xc3\xa4._NEWLINE_Aikaisin seuraavana aamuna alus h\xc3\xb6yrysi pitkin Saint Lawrencen jokea tihe\xc3\xa4ss\xc3\xa4 sumussa. Empress of Ireland oli l\xc3\xa4hell\xc3\xa4 Pointe-au-P\xc3\xa8re'n nieme\xc3\xa4 l\xc3\xa4hell\xc3\xa4 Rimouskin kaupunkia, kun kello kahden aikaan aamulla sumusta ty\xc3\xb6ntyi esiin norjalaisen hiililaiva Storstadin keula._NEWLINE_Storstad t\xc3\xb6rm\xc3\xa4si l\xc3\xa4hes suorassa kulmassa Empress of Irelandin oikeanpuoleiseen kylkeen. T\xc3\xb6rm\xc3\xa4yksess\xc3\xa4 Storstad tunkeutui Empressin kylkeen l\xc3\xa4hes viiden metrin syvyyteen ruhjoen siihen valtavan aukon. T\xc3\xa4m\xc3\xa4n j\xc3\xa4lkeen laivojen liike-energia ajoi laivat erilleen. Storstad s\xc3\xa4ilyi l\xc3\xa4hes vahingoittumattomana, mutta Empress of Ireland alkoi upota nopeasti. Vesitiiviit ovet olivat olleet auki, vaikka alus kulki huonoissa olosuhteissa._NEWLINE_Empress of Ireland kaatui oikealle kyljelleen ja upposi vain 14 minuuttia t\xc3\xb6rm\xc3\xa4yksen j\xc3\xa4lkeen, vaikka kapteeni Henry George Kendall yritti ohjata aluksen rantaan. Turmassa kuoli 1\xc2\xa0012 henke\xc3\xa4, vain 473 pelastui._NEWLINE_Turma on suurin yksitt\xc3\xa4inen, mik\xc3\xa4 on kohdannut Pelastusarmeijaa; Lontoon suurkokoukseen matkalla olleista 171 kanadalaisesta pelastusarmeijalaisesta pelastui vain kaksikymment\xc3\xa4kuusi._NEWLINE_Huomattavaa osaa turman uhreista ei pystytty tunnistamaan. Tunnistamattomat uhrit haudattiin l\xc3\xa4helle rakennettuun hautausmaahan, jota Canadian Pacific Railway pit\xc3\xa4\xc3\xa4 edelleen kunnossa._NEWLINE_Pelastusarmeija pit\xc3\xa4\xc3\xa4 kyseisell\xc3\xa4 Moun Pleasantin hautausmaalla muistopalveluksen joka vuosi haaksirikon p\xc3\xa4iv\xc3\xa4n\xc3\xa4.\n_START_SECTION_\nRMS Empress of Ireland fiktiossa\n_START_PARAGRAPH_\nJ\xc3\xa4nnityskirjallisuudessa Empress of Ireland esiintyy ainakin Clive Cusslerin bestseller-romaanissa Aavejuna, jossa laivan hylyst\xc3\xa4 etsit\xc3\xa4\xc3\xa4n laivan mukana uponnutta Pohjois-Amerikan sopimusta._NEWLINE_Kanadansuomalainen Karen Autio on kirjoittanut aiheesta fiktiivisen lastenkirjan Second Watch. Kirjan p\xc3\xa4\xc3\xa4henkil\xc3\xb6n\xc3\xa4 on suomalaissyntyinen Saara-tytt\xc3\xb6, joka pelastuu onnettomuudesta. Karen Aution omat isovanhemmat olivat suomalaisia siirtolaisia, joiden yst\xc3\xa4vi\xc3\xa4 oli saanut surmansa laivaonnettomuudessa."